Perpetuum Ritmico
Perpetuum Ritmico ir profesionāls, pastāvīgi koncertējošs sitaminstrumentu ansamblis no Latvijas, kas aktīvi darbojas kopš 2014. gada. Ansamblis ir uzstājies teju visās Latvijas lielākajās koncertzālēs, kā arī koncertējis Lietuvā, Igaunijā un Vācijā. Perpetuum Ritmico ir sadarbojies ar Latvijas Nacionālo simfonisko orķestri un kamerorķestri Sinfonietta Rīga. 2017. gadā ansamblis Perpetuum Ritmico tika nominēts Latvijas Lielajai Mūzikas balvai kategorijā “Gada koncerts”. 2019.gadā iegūta Spēlmaņu nakts nominācija par gada muzikālo partitūru bērnu izrādei “Salātlapiņa”, konkursā "JVLMA labākais studentu kameransamblis” kategorijā A — dueti, iegūta 1.vieta. Visi ansambļa mūziķi Mikus Bāliņš, Elvijs Endelis, Guntars Freibergs un Ernests Mediņš ir koncertējoši sitaminstrumentālisti, kas savu izglītību veidojuši kā Latvijā, tā ārzemēs. Savos priekšnesumos Perpetuum Ritmico izmanto dažādas mūzikas stilistikas iezīmes, sākot no tautas mūzikas un populārās mūzikas ietekmes, līdz pat izteiktam avangardam, tādējādi veidojot savdabīgu crossover izpildījuma stilu.